Í gær léku Vesturlandsliðin ÍA og Skallagrímur í úrslitakeppni 1. deildar karla í körfuknattleik . Skallagrímsmenn voru 2 - 0 undir í viðureign sinni gegn Val og Borgnesingar því að duga eða drepast þegar liðin mættust í Reykjavík í gær . Skallagrímsmenn byrjuðu betur í leiknum , brydduðu upp á svæðisvörn sem gerði leikmönnum Vals erfitt fyrir . Þeir fóru hins vegar illa með nokkur opin skot og fyrir vikið færðust heimamenn fljótlega nær og leikurinn varð jafn og spennandi . Í hálfleik leiddi Skallagrímur með tveimur stigum , 36 - 34 . Leikmenn Skallagríms byrjuðu síðari hálfleikinn vel en eftir það tók við kafli Valsmanna sem komust yfir og höfðu fimm stiga forystu fyrir lokafjórðunginn . Skallagrímsmenn gerðu áhlaup sem Valsarar stóðu af sér , en vilji Borgnesinga til að vinna leikinn var sterkur . Þeir náðu forystunni á nýjan leik og höfðu að lokum tveggja stiga sigur eftir spennandi lokamínútur og mikla baráttu , 76 - 78 . Sigtryggur Arnar Björnsson skoraði 28 stig fyrir Skallagrím en J.R. Cadot kom honum næstur með 23 stig og 15 fráköst . Skagamenn töpuðu stórt ÍA og Fjölnir höfðu unnið einn leik hvort þegar liðin mættust í Grafarvogi . Jafnt var á með liðunum í upphafsfjórðungnum og bæði lið hittu vel . En í öðrum leikhluta hófu Fjölnismenn stórskotahríð frá þriggja stiga línunni . Þeir hittu vel og juku forskotið í níu stig fyrir hálfleik , 49 - 40 . Skagamenn héngu í heimaliðinu framan af þriðja leikhluta en eftir það fór að syrta í álinn fyrir þeim . Fjölnismenn keyrðu upp hraðann , spiluðu fast og smám saman dró af Skagaliðinu . Í lokafjórðungnum stungu þeir svo endanlega af og unnu að lokum stórsigur , 108 - 72 . Jón Orri Kristjánsson skoraði 20 stig og tók 13 fráköst fyrir ÍA . Fannar Freyr Helgason skoraði ellefu stig , Áskell Jónsson tíu og aðrir höfðu minna . Leikið á fimmtudag Bæði Skallagrímur og ÍA eru því 2 - 1 undir í viðureignum sínum , en sigra þarf þrjá leiki til að komast áfram í úrslitaviðureignina . Fjórði leikdagur úrslitakeppninnar er fimmtudagurinn 7. apríl og hefjast leikirnir klukkan 19:15 . Þar eru Vesturlandsliðin tvö í nákvæmlega sömu stöðu . Þau leika bæði á heimavelli annað kvöld og verða að sigra til að knýja fram oddaleik í viðureignum sínum .